Komiti ga e dire sentle
Mothusa modulasitilo wa komoti ya Men Sector kwa Boteti, Superintendent Michael Maphephu, a re komiti ya bone ga e dire sentle. Superintendent Maphephu a re dikgwetlho tse di ba lebanyeng ke tsa maloko a badirelapuso gammogo le morafe ba ba seng tlhaga mo komiting le tlhaelo ya didirisiwa jaaka madi le dikoloi. Superintendent Maphephu a re kgaolo ya Boteti e bophara ka metse e le lesome le borobabongwe e ba tshwanetse go e thusa. A re metse e mengwe ke e e kgakala le ditlamelo e batho ba yone bontsi ba tlhaelang kitso ,mme ka letlhoko la dipalamo ga a kgone go ba isetsa mananeo a ba a akantseng. Rre Maphephu a re matshwenyego a mangwe a ba nang le one, ke gore bontsi jwa maloko a bone a badirelapuso ke ba maemo a a kwa tlase ka jalo go nna thata gore ba gololwe fa komiti e ba tlhoka. A re gape kgaolo ya Boteti e na le meepo selo se se dirang gore go nne le borre ba le bantsi, a tlhalosa gore ba ne ba eleditse go bereka ba le seopo sengwe le ba meepo ka maswabi seo ga se kgonagale ka gore ba ba fa nako e khutshwane fa ba batla go bua le bone. Superintendent Maphephu a re le fa ba na le dikgwetlha mananeo otlhe a ba a dirileng a ne a atlegile ba dira jalo ba tshwaragane le morulaganyi wa merero ya HIV/AIDS wa Boteti. E rile a ba lekodisa ka maikaelelo a loeto lwa bone, moithaopi wa Peace Corp kwa ofising ya Men Sector go tswa kwa Gaborone, Mme Hannah Marqusee a re ba tsile go utlwa matshwenyego le dikgwetlho tsa komiti ya Men Sector. Mme Marqusse a re ba batla go itse mathata a morafe wa kgaolo ya Boteti, le gore komiti e ka thusiwa jang gore ba dire dilo botoka. Go buisana le komiti go tsaya megopolo le maikaeleo a bone a go isa molaetsa kwa setshabeng, gammogo le dikatlego tsa komiti ya Men Sector. Mme Marqusse a re ofisi kgolo e akantse gore bodulasetilo ja komiti ya Men Sector bo seka jwa fapaanelwa ke maphata jaaka go ntse go dirwa mme bone fela mo lephateng la Pereko le Selegae. Morulaganyi wa merero ya HIV/AIDS, Rre Ketlaleka Monyadiwa a re ba itemogetse gore kgaolo ya Boteti e na le dipalo tse di ko godimo tsa borre ba ba berekang mo meepong ba ba nang le madi. Rre Monyadiwa a re se se dira gore go nne le tiriso ya bojalwa e e kwa godimo, batho ba ba gwebang ka mmele, a tlhalosa gore gape go na le bomme ba ba tsenang mo kgaolong e ka dipalo tse di kwa godimo fa kgwedi e fedile. A re itsholelo e ya madi ya borre e dira gore ba tseye taolo mo go bomme se se bake dilo di le dintsi jaaka boimana jwa bana ba dingwaga tse di ko tlase, tsietso mo malwapeng. Mokwaledi wa ofisi ya mopalamente wa Boteti Botlhaba Rre Golebilwemang Golebilwemang a re dipalamo ke tsone di ka kgontshang komiti gore e goroge gongwe le gongwe ko ba batlang go isa ditirelo teng. Rre Golebilwemang a re ofisi kgolo e ka thusa kgaolo ka koloi, a re komiti e tshwanetse ya ba romelela lenaneo la bone la ngwaga. BOKHUTLO